**เรื่อง คำจากฟ้า หลั่งมาสู่ดิน**

**เรื่องเล่า**

**โรงพยาบาลกะพ้อ**

**เจ้าของเรื่องเล่า** นางสาวนูรฟิตรี ปาแย

**ชื่อหน่วยงาน** กลุ่มงานทันตกรรม โรงพยาบาลกะพ้อ

#### ดิฉันทำงานเป็นทันตาภิบาล มีหน้าที่หลัก คือรับผิดชอบงานชุมชน เช่น ทำโครงการในศูนย์พัฒนาเด็กเล็ก โครงการในโรงเรียนประถมศึกษา และโครงการพิเศษต่างๆ และนั่นเป็นหน้าที่บางส่วนเท่านั้น แต่จุดเริ่มต้น...ของการเปลี่ยนแปลงที่เป็นดิฉันในวันนี้ คือ ประสบการณ์การทำงานที่หล่อหลอมให้ดิฉันมีความภูมิใจในวิชาชีพ และรู้สึกโชคดีที่ได้ทำงานเป็นทันตาภิบาล และมีในหลวงรัชกาลที่ 9 เป็นแบบอย่างและเป็นแรงบันดาลใจในการทำงาน ดิฉันได้รับรู้เรื่องราวของพระองค์มาตั้งแต่เด็กๆ แต่ก็ไม่ได้ลึกซึ้ง เพียงเพราะว่าพระองค์ยังแข็งแรง และยังอยู่กับเรา

#### แต่ก่อนดิฉันไม่อยากเป็นทันตาภิบาล ไม่ชอบงาน รู้สึกไม่เหมาะกับตัวเอง แค่รับผิดชอบงานตามหน้าที่ และเลือกทำงานใกล้บ้านเพื่อจะได้อยู่ใกล้ครอบครัว แต่วันหนึ่งที่ได้มีโอกาสอบรมข้าราชการใหม่ ที่ วสส ยะลา ดิฉันได้เรียนรู้การเป็นข้าราชการที่ดี ได้เรียนรู้พระราชกรณียกิจต่างๆของพระองค์ ทำให้ดิฉันเปลี่ยนกรอบความคิดใหม่ให้รักในสิ่งที่ทำ ให้มีความสุขกับงานที่ทำ เพราะถือว่าเราโชคดีที่ได้ช่วยเหลือคนอื่นในทุกทุกวัน มีอยู่ครั้งหนึ่งที่ดิฉันได้รับมอบหมายให้ไปออกหน่วยพระราชทานของจังหวัด ตอนนั้นทุกคนมีเวลาเตรียมตัวแค่ 1 วัน ตอนนั้นดิฉันไม่พร้อม เพราะถือศีลอดด้วย อากาศก็ร้อน คนก็แน่น พื้นถนนทางเข้างานแฉะไปด้วยโคลน แต่ดิฉันก็ยิ้มสู้และพร้อมจะให้บริการคนไข้ด้วยความเต็มใจ จวนใกล้เที่ยงแล้ว หน่วยแพทย์อาสาทุกคนก็ยังทำงานอย่างขยันขันแข็ง คนไข้เริ่มบางตา ดิฉันรู้สึกหิว เวียนหัว คล้ายจะเป็นลม ขณะกำลังคิดอะไรเพลินๆ ก็มีพยาบาลท่านหนึ่งสะกิดเรียกให้ช่วยไปดูคนไข้ติดบ้านติดเตียงหน่อย พร้อมกับเล่าว่าคนไข้มีโรคประจำตัว มีอาการชักบ่อย มีปัญหาสุขภาพช่องปาก แล้วพี่พยาบาลก็นัดให้เจอกันที่บ้านคนไข้และเดินจากไปด้วยท่าทางเร่งรีบ ดิฉันจึงไม่รอช้ารีบเก็บเครื่องมือและตามออกไป

#### จากปากทางเข้างานไปบ้านคนไข้ไม่ไกลนัก ระยะทางประมาณ 1 กิโลเมตร ซึ่งดิฉันกับเพื่อนทันตา ภิบาลตัดสินใจเดินไป เพราะไม่อยากรบกวนให้ใครต้องไปส่ง แดดตอนเที่ยงร้อนมากจนทำให้ดิฉันกระหายน้ำมากกว่าปกติ เมื่อมาถึงบ้านคนไข้ ก็รู้สึกน้ำตาคลอเบ้าเมื่อเห็นว่าเจ้าของบ้านเป็นใคร ปะดอเป็นอสม.ที่คอยช่วยงาน รพ.สต.เป็นเวลามากกว่า 10 ปี เป็นคนเงียบๆ เป็นที่รักของชาวบ้าน เป็นคนที่พึ่งพิงได้เสมอ แต่ดิฉันไม่เคยรู้มาก่อนว่าเขาต้องดูแลลูกสาวพิการทางสมองตั้งแต่กำเนิด เพราะเวลาเจอกัน เขามักจะยิ้มแย้มเสมอ และไม่เคยขอความช่วยเหลือหรือเล่าเรื่องความลำบากในการที่ตนเองต้องดูแลลูกสาวที่พิการเลย และในสายตาคู่นั้นของปะดอ เป็นสายตาที่ทอประกายความหวังที่รอคอยความช่วยเหลือลูกสาว โดยที่เขาไม่ได้เอ่ยออกมาด้วยวาจา แต่สัมผัสได้ด้วยหัวใจ

#### จากที่ดิฉันได้พบลูกสาวปะดอเป็นหญิงสาว อายุ 31 ปี จากที่ดูภายนอก เป็นหญิงสาวที่มีผิวขาวเนียนละเอียด ผมดำสลวยยาวระต้นคอ เป็นคนที่ได้รับการดูแลความสะอาดเป็นอย่างดี แต่มักจะเอามือมาถูเหงือกตลอดเวลา น้องเดินไม่ได้ ใช้การขยับก้นในการเคลื่อนที่ แม่น้องให้ประวัติว่าน้องเคยร้องไห้ปวดฟันเมื่อตอนเป็นเด็กและเมื่อดิฉันได้ตรวจช่องปาก พบว่ามีฟันผุเป็นสีดำ เกือบทั้งปาก เหงือกอักเสบ บวมแดงและที่สำคัญมีกลิ่นปากที่เหม็นมาก จนไม่มีใครกล้าเข้าใกล้น้อง เมื่อเป็นดังนั้นดิฉันในฐานะที่เป็นทันตาภิบาลจะให้การรักษากับน้องที่มีโรคทางระบบ ลมชักไม่ได้ สิ่งที่ทำได้ในตอนนั้นคือ การให้ทันตสุขศึกษา เกี่ยวกับเรื่องการแปรงฟัน แนะนำการเลือกอาหารที่มีประโยชน์ต่อสุขภาพ ช่องปาก โดยที่ดิฉันเน้นการแปรงฟันเพื่อควบคุมคราบจุลินทรีย์ลดความรุนแรงของโรคฟันผุและเหงือกอักเสบ และขจัดกลิ่นปากเพื่อการมีสุขภาพช่องปากที่ดี โดยในวันนั้นดิฉันได้สาธิตวิธีการแปรงฟันที่ถูกวิธี ทุกครั้งที่จะแปรงฟันให้น้องให้ผู้ดูแลเตรียมอ่างหรือกะละมังใบเล็ก ผ้าขนหนูพันรอบคอน้องเหมือนผ้ากันเปือนเด็กเล็ก ที่สำคัญแปรงสีฟันและยาสีฟัน เมื่อได้ของครบแล้วดิฉันก็แปรงฟันให้น้องโดยให้ผู้ดูแลสังเกตการณ์ด้วยเมื่อแปรงเสร็จแล้วดิฉันให้ผู้ดูแลแปรงฟันน้องให้ดิฉันดูเป็นการสาธิตย้อนกลับ ความเน็ดเหนื่อยในตอนแรกได้หายไปพร้อมกับความอิ่มเอมใจที่ได้ทำประโยชน์ช่วยเหลือคนไข้ ได้เห็นความสุขใจส่งผ่านทางดวงตาของคนรอบตัวน้อง หวังว่าในอนาคตน้องจะมีสุขภาพกายและสุขภาพในช่องปากที่ดีขึ้น และสุดท้ายดิฉันจะขอทำหน้าที่ทันตาภิบาล ข้าราชการของแผ่นดินไทย ด้วยหัวใจความเป็นมนุษย์ต่อไป โดยไม่ย่อท้อ และจะรำลึงถึงความภาคภูมมิใจที่ได้ดูแล คนไข้คนนี้ตลอดไปในหัวใจ